Robert Neely Bellah 2008. aastal.
**Robert Neelly Bellah** (23. veebruar 1927, Altus, Oklahoma, USA – 30. juuli 2013, Oakland, California, USA) oli USA sotsioloog, California Ülikooli Berkeleys sotsioloogiaprofessor, keda tunti rahvusvaheliselt religioonisotsioloogina.

Robert Bellah poolt teadusse toodud mõistetest üks tuntumaid on tsiviilreligioon (inglise keeles *civil religion*), mida ta kirjeldas 1967. aastal ilmunud raamatus "Civil Religion in America" järgnevalt: "Iga kogukond vajab oma sisemiseks kestvuseks religioosset dimensiooni või ühte kindlat ideoloogiat, mis eksisteerib kirikute ja religioonide kõrval ja on üsna selgelt neist eraldatud." Tsiviilreligiooni määratlemiseni jõudis Bellah, uurides Ameerika Ühendriikide valitsuse ja riigipeade tegevust nagu presidentide ametisseastumise rituaale ja kõnesid. Nii kinnitab USA presidendi ametivande lõpul korratav George Washingtoni tsitaat "Nii aidaku mind Jumal" Bellah' hinnangul USA "kõrgeima poliitilise võimu usulist legitimatsiooni". Ajaloolane Jaak Valge kasutab tõlkevastet "kodanikureligioon" ning nimetab seda laenuks Jean Jacques Rousseau'lt.

Religiooni osa Ameerika ühiskonnas on Robert Bellah kirjeldanud nõnda: "Piibellik religioon puudutab kogu elu – nii sotsiaalseid, majanduslikke ja poliitilisi nähtusi kui ka eraasju. Piibellik keel on Ameerika avaliku ja poliitilise arutluse osa, ka kirikud rakendavad jätkuvalt oma mõju avalikus elus." 

2011. aastal ilmunud teoses "Religion in Human Evolution" püüab Bellah kultuurikriitik Tanel Perni sõnul "esitada kogu inimevolutsiooni hõlmavat käsitlust religioonist ning selle bioloogilistest ja kultuurilistest lätetest, kuid takerdub teoreetilise või kriitilise mõtlemise jälgi ajades kristluse-eelsesse aega, kuna sealt edasi muutub hoomamatuks nii uurimismaterjal kui ka seda käsitlev teoreetiline kirjandus". Sellest hoolimata nimetab Pern raamatut "suurejooneliseks".

Viited
------

1. ↑  "Welcome to the Web Pages Dedicated to the Work of Robert N. Bellah". Hartford, Connecticut: Hartford Seminary. Originaali arhiivikoopia seisuga 3. november 2014. Vaadatud 7. september 2018.
2. ↑  Küenzlen, Gottfried. "Civil Religion und Christentum. Ein Beitrag zum gegenwärtigen Verhältnis von Religion und Gesellschaft". - EZW-TEXTE. Evangelische Zentralstelle für Weltanschauungsfragen. Impulse Nr. 21 II. Stuttgart, coprint Verlag, 1985, lk 2. *Cit. via*: Alar Kilp "Kiriku ja riigi suhted Ameerika Ühendriikide põhiseaduse esimese paranduse valgusel" (bakalaureusetöö, juhendaja Andres Saumets), Tartu: Tartu Ülikool, 2000, lk 25
3. ↑  Lejon, Kjell O. U. "Reagan, Religion and Politics. The Revitalization of "a Nation under God" during the 80s". Lund: Lund University Press, 1988, lk 68. *Cit. via*: Alar Kilp "Kiriku ja riigi suhted Ameerika Ühendriikide põhiseaduse esimese paranduse valgusel" (bakalaureusetöö, juhendaja Andres Saumets), Tartu: Tartu Ülikool, 2000, lk 29
4. ↑  Jaak Valge "Kommunism kui poliitiline religioon" Õpetajate Leht, 28. november 2014
5. ↑  Monsma, Stephen V. Soper, Christopher J. "The Challenge of Pluralism. Church and State in five Democracies". Rowman & Littlefield Publishers Inc. 1997, lk 9. *Cit. via*: Alar Kilp "Kiriku ja riigi suhted Ameerika Ühendriikide põhiseaduse esimese paranduse valgusel" (bakalaureusetöö, juhendaja Andres Saumets), Tartu: Tartu Ülikool, 2000, lk 18
6. ↑  Tanel Pern "Kultuuris on teoksil tähendus" Keel ja Kirjandus, 6/2018

Välislingid
-----------

* Robert Bellahile pühendatud veebileht